DRUŠTVO ŠOLA ZDRAVJA

SKUPINA NOVO MESTO PORTOVAL 1

Novo mesto, 16.4.2015

SKUPINAM ŠOLE ZDRAVJA:

ČRNOMELJ, DOLENJSKE TOPLICE, DRAGATUŠ,

GRADAC, KANIŽARICA, METLIKA, MIRNA, OTOČEC,

ŠMARJEŠKE TOPLICE in

PREDSEDNICI DRUŠTVA ŠZ

**NAPOVEDNIK**

**REGIJSKEGA SREČANJA SKUPIN ŠZ DOLENJSKE IN BELE KRAJINE**

**V NOVEM MESTU**

Dragi udeleženci jutranje telovadbe Šole zdravja Dolenjske in Bele krajine!

Lansko leto smo obljubili, da se letos dobimo v Novem mestu, in obljubo izpolnjujemo.

Smo že v »globokih« pripravah, vabila vam še ne moremo poslati, vam pa zato pošiljamo le napovednik dogodka s katerim vas želimo obvestiti o okvirnem programu in vas tudi zaprositi za sodelovanje.

Naše srečanje smo zasnovali kot medgeneracijsko srečanje z našimi najmlajšimi (vnuki, nečaki..). Prepričani smo da bomo vsi, posebno pa naš dr.Grishin, zelo veseli takega druženja.

**ČAS IN KRAJ SREČANJA:**

Sobota 9.maj 2015 na zelenici pod Planet Tušem v Novem mestu

**OKVIRNI PROGRAM:**

Prihodi: od 8.30 – 9.ure

Telovadba pod vodstvo dr.Grishina: 9.00 – 9.30

Pozdravni govori in kulturni program: 9.30 – 10.30

Odhodi na oglede mesta: od 10.30 – 11.00 ure

Za oglede mesta ponujamo tri možnosti, vse trajajo cca 1.30 ure:

1. Ogled razstave v Dolenjskem muzeju ob 650.letnici podelitve mestnih pravic (cena za skupino je 3 Eur na udeleženca),
2. Voden ogled Novega mesta z vodičko prostovoljko, članico našega društva (prispevki bodo prostovoljni in bodo uporabljeni za nastopajoče na prireditvi),
3. Vožnja po Krki z ladjico Niko (cena je 8,5 Eur po udeležencu).

Za prehrano smo vam prepustili odločitve, saj je v Novem mestu kar nekaj gostinske ponudbe ( v Tuš centru je gostilnica Barba, na Loki je Gostišče Loka, v mestnem jedru je Gostišče na trgu, Hostel Situla in gostišče Lesena žlica).

**KULTURNI PROGRAM IN PREDLOG SODELOVANJA:**

Ker smo si prireditev zamislili kot dogodek, na katerem bodo sodelovali naši najmlajši, smo se tudi odločili, da damo najmlajšim tudi možnost nastopa v kulturnem programu. Mi bomo poskrbeli za ozvočenje in nagrado, vi pa pripeljite kakšnega svojega »nadebudneža«, ki igra na kakšen inštrument, lepo poje ali deklamira. Prepričani smo, da bi bilo to zelo prisrčno in toplo sprejeto pri vseh udeležencih. Za vse otroke, ki bodo sodelovali na prireditvi, je društvo ŠZ zagotovilo zapestnico in priponko.

**EVIDENTIRANJE** **PRIJAV**:

Zaradi organizacijskih zadev, predvsem rezervacij, vas prosimo, če nam lahko do četrtka 23.aprila 2015 sporočite na moj e-naslov darinka.smrke@siol.net ali marina.jazbec@siol.com naslednje podatke:

* Okvirno število udeležencev vaše skupine in število otrok, ki bo z nami telovadilo,
* Okvirno število udeležencev za ponujene možnosti ogledov mesta (ločeno za vsako od treh možnosti),
* Predlog sodelujočih otrok v kulturnem programu.

Za navedene informacije bi vam bili zelo hvaležni, saj moramo rezervirati termine v muzeju in ladjici.

Zaenkrat toliko. Vabila pričakujte pred prvomajskimi prazniki.

Lepo pozdravljeni.

V imenu SKUPINE ŠZ NOVO MESTO – PORTOVAL 1:

Vodja skupine: Darinka Smrke